
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I  K E   H R V A T S K E

R J E Š E NJ E 

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku povodom prijedloga predlagatelja FINANCIJSKE AGENCIJE, Regionalni centar Zagreb, Koturaška 43, OIB: 85821130368, za otvaranje stečajnog postupka nad dužnikom NITOR d.o.o. Split, Vukasova 2, OIB: 97553872697, dana 30. kolovoza 2017. godine


r i j e š i o   j e                                               

Odbacuje se prijedlog za otvaranje stečajnog postupka nad dužnikom NITOR d.o.o. Split, Vukasova 2, OIB: 97553872697.


Obrazloženje

Financijska agencija, Regionalni centar Zagreb podnijela je ovom sudu 13. siječnja 2017. god. prijedlog za otvaranje stečajnog postupka nad dužnikom NITOR d.o.o. Split, a sve sukladno odredbama čl. 27. st. 4. Zakona o financijskom poslovanju i predstečajnoj nagodbi (Narodne novine broj: 108/12, 144/12, 81/13 i 112/13).

Međutim, prethodno tom prijedlogu kod ovog suda je već ranije, 13. travnja 2016. god., zaprimljen prijedlog za otvaranje stečajnog postupka nad istim dužnikom NITOR d.o.o. Split, a koji prijedlog je podnesen od strane Financijske agencije, Regionalni centar Split i koji je kod ovog suda zaveden pod brojem St-1082/2016, a što je sve utvrđeno uvidom u podatke iz sustava e-Spis i pismena objavljenih na e-Oglasnoj ploči suda. Nadalje, uvidom u te podatke, kao i podatke iz sudskog registra za dužnika, utvrđeno je i da je rješenjem ovog suda broj St-1082/2016 od 24. srpnja 2017. god. otvoren stečajni postupak nad dužnikom NITOR d.o.o. Split, OIB: 97553872697, uz imenovanje Berislava Bušelića iz Splita za stečajnog upravitelja, te da je to rješenje u međuvremenu (dana 10. kolovoza 2017. god.) postalo pravomoćno. 

Odredbom čl. 115. st. 1. Stečajnog zakona (Narodne novine broj 71/15; dalje SZ) propisano je da na temelju prijedloga za otvaranje stečajnog postupka sud donosi rješenje o pokretanju prethodnog postupka radi utvrđivanja pretpostavki za otvaranje stečajnog postupka (prethodni postupak), protiv kojeg nije dopuštena posebna žalba, ili taj prijedlog odbacuje rješenjem. 
	
Budući da je pravomoćnim rješenjem ovog suda br. St-1082/2016 od 24. srpnja 2017. god. već otvoren stečajni postupak nad dužnikom NITOR d.o.o. Split, to je stoga prijedlog Financijske agencije za otvaranje stečajnog postupka u ovom predmetu trebalo odbaciti, jer se nad istim dužnikom ne mogu istovremeno voditi dva stečajna postupka. Naime, stečajni postupak je postupak generalne ovrhe koji se provodi nad ukupnom imovinom stečajnog dužnika, a stečajnom zapljenom obuhvaćena je cjelokupna dužnikova imovina radi čega nad jednim stečajnim dužnikom (nad imovinom) nije moguće voditi više istovremenih insolvencijskih postupaka.

Slijedom navedenog, a sukladno odredbi čl. 115. st. 1. SZ-a, odlučeno je kao u izreci ovog rješenja. 

U Splitu, 30. kolovoza 2017. godine.

S U D A C 

Paško Bačić


POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u tri primjerka, u roku od 8 dana od dostave rješenja. Dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova.


DNA:
- predlagatelju – FINA, RC Zagreb
- e-Oglasna ploča suda 
- u spis

